b'\n_START_ARTICLE_\nRegnbue\xc3\xb8rret\n_START_SECTION_\nBeskrivelse\n_START_PARAGRAPH_\nRegnbue\xc3\xb8rret har prikker over nesten hele kroppen, unntatt p\xc3\xa5 buken. Prikkenes intensitet og st\xc3\xb8rrelse kan variere, i likhet med fiskens generelle farge. Regnbue\xc3\xb8rret er lettest \xc3\xa5 skille fra vanlig \xc3\xb8rret gjennom sine fiolett-rosa kinnskjell og b\xc3\xa5nd langs sidene._NEWLINE_Det finnes to varianter av regnbue\xc3\xb8rret, den som til vanlig kalles regnbue\xc3\xb8rret og en anadrom variant som kalles steelhead. Sistnevnte vandrer ut i sj\xc3\xb8en og foretar gytevandring til f\xc3\xb8deelva._NEWLINE_Regnbue\xc3\xb8rret kan n\xc3\xa5 en vekt p\xc3\xa5 mer enn 20\xc2\xa0kg. Sean Konrad, en sportsfisker fra Canada, landet i 2009 et eksemplar som veide 21,78\xc2\xa0kg og m\xc3\xa5lte 107\xc2\xa0cm. Fisken, som er rekord p\xc3\xa5 stang, ble fanget i Diefenbaker-reservoaret i Canada. Fiskeoppdrettere i Europa, USA og Canada hevder imidlertid at oppdrettede eksemplarer av arten kan n\xc3\xa5 en vekt p\xc3\xa5 opp mot 35\xc2\xa0kg. Den st\xc3\xb8rste regnbue\xc3\xb8rret fanget p\xc3\xa5 sportsfiskeredskap i Norge, ble tatt i Sognefjorden 26.4.1998, og veide 11,495 kg\n_START_SECTION_\nUtbredelse\n_START_PARAGRAPH_\nRegnbue\xc3\xb8rret var opprinnelig utbredt langs stillehavskysten i Nord-Amerika, fra Alaska i nord til grensestr\xc3\xb8kene mellom California og Mexico i s\xc3\xb8r. Arten er imidlertid for lengst introdusert til nesten alle verdensdeler og en rekke nye land, blant annet til Norge._NEWLINE_Den er en fremmed art som potensielt kan gj\xc3\xb8re stor skade p\xc3\xa5 norsk natur og er derfor oppf\xc3\xb8rt p\xc3\xa5 den norske svartelista.\n_START_SECTION_\nSportsfiske og oppdrett\n_START_PARAGRAPH_\nRegnbue\xc3\xb8rreten er popul\xc3\xa6r blant sportsfiskere. Fisken finnes i en rekke vassdrag, tilsiktet eller ikke. Spredning har i mange tilfeller skjedd utilsiktet fra lokale oppdrettsanlegg._NEWLINE_Regnbue\xc3\xb8rret har sv\xc3\xa6rt hurtig vekst sammenlignet med vanlig \xc3\xb8rret. Den har derfor blitt en viktig oppdrettsfisk, som er sv\xc3\xa6rt tolerant overfor urenheter i vannet og forskjellige temperaturer. Oppdrettet regnbue\xc3\xb8rret er i dag den vanligste \xc3\xb8rrettypen \xc3\xa5 finne i butikkene, enten den er fersk, frosset eller raket. \xc3\x85rsaken er trolig at den er langt mer tilgjengelig enn annen \xc3\xb8rret._NEWLINE_Havforskningsinstituttet mener at r\xc3\xb8mming av laks og regnbue\xc3\xb8rret fra oppdrettsanlegg kan inneb\xc3\xa6re negative milj\xc3\xb8p\xc3\xa5virkninger p\xc3\xa5 de ville laksebestandene.'